《念奴娇二十六首 其二十三》
清代·蒋士铨

两床丝竹，比南楼、老子兴复不浅。胸次依稀，海天阔、彼此低回青眼。

十五年情，三千里路，室迩人非远。范张溪黍，家庭真意弥满。

此去艳滪波长，峨眉月冷，别绪何由遣。梦入渝州，猿啸苦、惆怅思君不见。

兄上新衔，弟还初服，出处交相勉。宦成可待，十年归未为晚。

作者简介：蒋士铨（1725—1784）清代戏曲家，文学家。字心馀、苕生，号藏园，又号清容居士，晚号定甫。铅山（今属江西）人。乾隆二十二年进士，官翰林院编修。乾隆二十九年辞官后主持蕺山、崇文、安定三书院讲席。精通戏曲，工诗古文，与袁枚、赵翼合称江右三大家。士铨所著《忠雅堂诗集》存诗二千五百六十九首，存于稿本的未刊诗达数千首，其戏曲创作存《红雪楼九种曲》等四十九种。